**Aneta Wallenfelsová víťazne v Slovenskom pohári mládeže.**

Hráčka TTC Považská Bystrica Aneta Wallenfelsová vyhrala prvý zo série štyroch turnajov Slovenského pohára mládeže sezóny 2018/2019 kategórie mladších žiačok.

Turnaj sa konal v Humennom 16.9. a okrem Anetky sa ho z považskobystrického oddielu zúčastnili aj chlapci Aleš Kotačka a Šimon Kucharík.

Anetka bola pri neúčasti prvej hráčky slovenského rebríčka tejto kategórie Dominiky Wilschkovej nasadená ako turnajová jednotka, a toto postavenie aj obhájila. Po víťazstve v kvalifikačnej skupine postupne v turnajovom pavúku zdolala Sáru Frandoferovú z Humenného, Terku Kľuchovú z Martina i Ninu Darovcovú z Bratislavy zhodne 3:1, aby vo finále vyhrala nad svojou kamarátkou Lindou Majerčíkovou zo Žiaru nad Hronom po tuhom boji 3:2.

Je to jej prvé víťazstvo v jednotlivcoch na turnaji celoslovenského formátu, ktorým potvrdila dobrú formu v úvode sezóny. Spolu s mladými spoluhráčmi a spoluhráčkami z TTC Považská Bystrica sa tešia na ďalšie zápasy a turnaje celoslovenských i okresných súťaží.